b'\n_START_ARTICLE_\nTarptautinis akordeono festivalis\n_START_PARAGRAPH_\nTarptautinis akordeono festivalis - Nuo 1986 m. kas 2 metus Vilniuje organizuojamas akordeono muzikos festivalis, kuriame dalyvauja Lietuvos ir u\xc5\xbesienio akordeono muzikos atlik\xc4\x97jai. 2008 metais Lietuvoje \xc4\xafvyko jau XII festivalis.\n_START_SECTION_\nIstorija\n_START_PARAGRAPH_\nTarptautinio akordeono muzikos festivalio id\xc4\x97ja kilo 1985 metais Ri\xc4\x8dardui Sviackevi\xc4\x8diui koncertuojant su akordeonist\xc5\xb3 kvintetu \xe2\x80\x9eConcertino" Peterburge. Ten buvo organizuojami akordeono ir bajano muzikos vakarai (\xe2\x80\x9e\xd0\x92\xd0\xb5\xd1\x87\xd0\xb5\xd1\x80\xd0\xb0 \xd0\xbc\xd1\x83\xd0\xb7\xd1\x8b\xd0\xba\xd0\xb8 \xd0\xb1\xd0\xb0\xd1\x8f\xd0\xbd\xd0\xb0 \xd0\xb8 \xd0\xb0\xd0\xba\xd0\xba\xd0\xbe\xd1\x80\xd0\xb4\xd0\xb5\xd0\xbe\xd0\xbd\xd0\xb0"). Gr\xc4\xaf\xc5\xbeus \xc4\xaf Lietuv\xc4\x85 buvo nutarta kurti tokio pob\xc5\xabd\xc5\xbeio \xc5\xa1ventes, bet ne vakarus (\xe2\x80\x9e\xd0\x92\xd0\xb5\xd1\x87\xd0\xb5\xd1\x80\xd0\xb0"), o festivalius. Per vienerius metus \xc5\xa1is sumanymas buvo realizuotas. Tam pritar\xc4\x97 Eduardas Gabnys, jis su R. Sviackevi\xc4\x8diumi tapo renginio meno vadovais. Nors valstybin\xc4\x97je konservatorijoje jau 25 metus egzistavo akordeono klas\xc4\x97, koncertin\xc4\x97je estradoje akordeonistai pasirodydavo itin retai.\n_START_SECTION_\nPirmasis festivalis\n_START_PARAGRAPH_\nPirmasis festivalis buvo surengtas 1986 metais. Pirmasis festivalio koncertas prie\xc5\xa1ingai skeptik\xc5\xb3 nuomonei buvo ypa\xc4\x8d s\xc4\x97kmingas. Festivalio koncertai buvo suplanuoti filharmonijos Ma\xc5\xbeojoje sal\xc4\x97je, mokytoj\xc5\xb3 namuose, tuometin\xc4\x97je Valstybin\xc4\x97je konservatorijoje, Vidaus reikal\xc5\xb3 ministerijos sal\xc4\x97je, Juozo Tallat Kelp\xc5\xa1os auk\xc5\xa1tesniojoje muzikos mokykloje. Ma\xc5\xbeojoje sal\xc4\x97je netilpo visi klausytojai, tod\xc4\x97l kit\xc4\x85 koncert\xc4\x85 filharmonijos vadovybei teko perkelti \xc4\xaf Did\xc5\xbei\xc4\x85j\xc4\x85 sal\xc4\x99. Susirinkimo metu, dalyvaujant Juozui Domarkui, Sauliui Sondeckiui ir kitiems, nuskamb\xc4\x97jo fraz\xc4\x97, kad reik\xc4\x97t\xc5\xb3 renginius organizuoti taip, kaip tai daro akordeonistai, nes jiems pavyko surinkti itin gausi\xc4\x85 publik\xc4\x85. \xc5\xbdinoma, pirmojo festivalio s\xc4\x97km\xc4\x99 l\xc4\x97m\xc4\x97 ir pa\xc4\x8di\xc5\xb3 ry\xc5\xa1kiausi\xc5\xb3 atlik\xc4\x97j\xc5\xb3 dalyvavimas - \xc5\xbeymiausi akordeonistai bei ansambliai - prof. V. Semionov, legendinis Kijevo Filharmonijos bajanist\xc5\xb3 kvartetas, vadovaujamas prof. N. Rizolio, jaunasis kompozitorius V. Zubickij, prof. N. Sevriukov, Baltarusijos bajanist\xc5\xb3 trio (T. Karotkaja, V. Pisar\xc4\x8dik, G. Mandrus), prof. V. Dukaltetenko, prof. N. Kravcov. Antrasis festivalis, surengtas 1988 metais, taip pat sulauk\xc4\x97 did\xc5\xbeiulio susidom\xc4\x97jimo.\n_START_SECTION_\nNaujausias festivalis\n_START_PARAGRAPH_\n2008 met\xc5\xb3 lapkri\xc4\x8dio 12-16 dienomis Vilniuje \xc4\xafvyko jau XII-asis tarptautinis akordeono muzikos festivalis. \xc4\xae \xc5\xa1\xc4\xaf rengin\xc4\xaf buvo pakviesti ypatingi atlik\xc4\x97jai, did\xc5\xbeiosios akordeono meno \xc5\xbevaig\xc5\xbedes, kurie yra ne tik pripa\xc5\xbeinti visame pasaulyje ir vertinami auk\xc5\xa1\xc4\x8diausiais kriterijais, bet komerci\xc5\xa1kai patraukl\xc5\xabs ir ypa\xc4\x8d geid\xc5\xbeiami presti\xc5\xbeiniuose festivaliuose. 2008 m. festivalio moto: \xe2\x80\x9eAkordeonui rib\xc5\xb3 n\xc4\x97ra, yra tik ni\xc5\xa1os, kurias reikia atrasti\xe2\x80\xa6 " Festvalio meno vadovas - Raimondas Sviackevi\xc4\x8dius. Did\xc5\xbeiausia festivalio \xc5\xbevaig\xc5\xbed\xc4\x97 - Kimmo Pohjonen - klausytojus apstulbino unikaliu ir nepaprastai \xc4\xafsp\xc5\xabdingu muzikos ir \xc5\xa1viesos efekt\xc5\xb3 \xc5\xa1ou. Vienas ry\xc5\xa1kiausi\xc5\xb3 \xc5\xa1i\xc5\xb3 dien\xc5\xb3 akordeonist\xc5\xb3 bei kompozitori\xc5\xb3, gars\xc4\x97ja netradiciniais Multimedia projektais.\n_START_SECTION_\nOrganizatoriai\n_START_PARAGRAPH_\nTarptautinio akordeono muzikos festivalio organizatore yra Lietuvos akordeonist\xc5\xb3 asociacija.'